Dipotso tse di masisi tse bagolwane ba mo lefelong leo ba neng ba sa kgone go di araba di ne di isiwa go balebedi ba ba etang ba ba godileng, ba ba jaaka Paulo. Dikgang tsa botlhokwa tse di neng di amana le dithuto tsa motheo di ne di isiwa kwa setlhopheng se segolo se se laolang se se neng se le kwa Jerusalema. Pele setlhopha se se laolang se ne se dirwa ke baaposetoloi ba ga Jesu Keresete mme moragonyana se ne sa okediwa gore se akaretse banna ba bagolo ba phuthego ya Jerusalema. Phuthego nngwe le nngwe e ne e tlotla taolo e Modimo a neng a e neile setlhopha se se laolang le baemedi ba sone gore ba rulaganye bodiredi, ba tlhome banna mo maemong a tirelo, le go dira ditshwetso malebana le dithuto tsa motheo. Fa kgang nngwe e ne e rarabolotswe ke setlhopha se se laolang, diphuthego di ne di amogela tshwetso eno e e dirilweng mme di ne di “ipela ka ntlha ya kgothatso eno.”—Ditiro 15:1, 2, 28, 30, 31.